Panayiotou se gesprek met ‘middelman’ opgeneemChristopher Panayiotou (heel regs met sy rug na die kamera) en sy twee medebeskuldigdes, Sinethemba Nenembe en Zolani Sibeko in die beskuldigdebank in die hooggeregshof in Port Elizabeth (17 Oktober 2016) Foto: ANA Die hooggeregshof in Port Elizabeth het Donderdag gehoor die staat het ŉ bandopname van ŉ gesprek tussen Luthando Siyoni, die beweerde middelman in die huurmoord van Jayde Panayiotou en Christopher Panayiotou, die beweerde baasbrein agter die moord. Adv. Marius Stander, die staatsaanklaer, het gesê die staat beplan om ŉ nuwe hoofstuk van sy saak te begin. Die nuwe hoofstuk behels die bewyse wat glo vervat is in ŉ bandopname van ŉ gesprek tussen Siyoni en Panayiotou. Die gesprek is op 29 April verlede jaar opgeneem tydens ŉ geheime polisieoperasie. Siyoni het vroeër getuig die polisie het hom gedwing en “gedreig” om Panayiotou te bel as deel van die operasie. Hy beweer hy is aangesê om sy samewerking te gee of tronk toe te gaan. Siyoni het vir Panayiotou gewerk as ŉ uitsmyter by sy Infinity-nagklub. “Hulle het gesê ek moet Chris kry om te erken [hy was by sy vrou se moord betrokke], sodat daar ŉ rede is om hom in hegtenis te neem, omdat ek geld by hom gekry het,” het Siyoni aan die hof gesê. Die polisie het vir Siyoni gesê wat om vir Panayiotou te sê en ná talle telefoonoproepe het die twee mans uiteindelik by ŉ vulstasie ontmoet. ŉ Bandopnemer is in Siyoni se voertuig geplaas en hy het Panayiotou oortuig om saam met hom in sy motor te sit. Die polisie beweer hierdie ontmoeting is gereël omdat Siyoni die inligting, wat hy vroeër aan die polisie gegee het, wou verifieer. Siyoni het uiteindelik staatsgetuie geword, maar is verlede week as ŉ vyandige getuie verklaar nadat hy ŉ skielike ommekeer gemaak en sy vorige weergawe van gebeure aan die polisie ontken het. Die verdediging vra die hof om die bandopname wat deur die polisieoperasie bekom is, as ontoelaatbaar te verklaar. ŉ Verhoor binne ŉ verhoor sal vandag begin, wanneer die staat en die verdediging mekaar sal aanvat oor die toelaatbaarheid van die bewyse. Vandag is die 32ste dag van die lang moordverhoor. Die staat beweer Panayiotou het Siyoni betaal om ŉ huurmoordenaar, Sizwe Vumazonke, te kry om Jayde te ontvoer en te vermoor. Die staat beweer Sinethemba Nenembe het Vumazonke gehelp om die moord uit te voer. Zolani Sibeko het na bewering ook ŉ rol in die uitvoering van die moord gespeel. Vumazonke is vroeër vanjaar in aanhouding dood. Twee polisiebeamptes wat vandeesweek moes getuig, was nie beskikbaar nie, nadat hulle in ŉ motorongeluk betrokke was. Lees alle vorige berigte oor Christopher Panayiotou op Maroela Media.